b'\n_START_ARTICLE_\nIvan Napotnik\n_START_SECTION_\n\xc5\xbdivljenje in delo\n_START_PARAGRAPH_\n\xc5\xa0tudiral je kiparstvo na Umetno-obrtni \xc5\xa1oli v Ljubljani (pri A. Repi\xc4\x8du), risanje pri C. Misu na realki v Ljubljani in kiparstvo na akademiji na Dunaju kjer je 1915 kon\xc4\x8dal specialko in bil \xc5\xa1e istega leta vpoklican k vojakom. Po kon\xc4\x8dani vojni je sprva \xc5\xbeivel kot kmet in kipar v rojstnem kraju, nato pa se je preselil v \xc5\xa0o\xc5\xa1tanj, kjer so tri leta po njegovi smrti odprli njegovo stalno galerijo._NEWLINE_Napotnik je ustvarjal v kamnu, bronu, mavcu in predvsem v lesu. V zgodnji dobi je izdeloval dekorativno plastiko za arhitekturo in notranjo opremo, nato se je ob\xc4\x8dasno ukvarjal z arhitekturnim, spomeni\xc5\xa1kim in nagrobnim kiparstvom. Slogovno je izhajal iz baro\xc4\x8dne kiparske tradicije, ki so se mu pridru\xc5\xbeile secesijske zna\xc4\x8dilnosti. Naj\xc5\xa1tevilnej\xc5\xa1i Napotnikovi kipi so \xc5\xbeenske figure.'